b'\n_START_ARTICLE_\nTradicin\xc4\x97 Tibeto medicina\n_START_PARAGRAPH_\nTradicin\xc4\x97 Tibeto medicina - 1300 met\xc5\xb3 senumo tibetie\xc4\x8di\xc5\xb3 medicinos mokslas, kil\xc4\x99s i\xc5\xa1 Budos mokymo, itin pabr\xc4\x97\xc5\xbeiantis ry\xc5\xa1\xc4\xaf tarp k\xc5\xabno ir dvasios. Pasak svarbiausio Tibeto medicinos teksto, vadinamo Keturiomis tantromis ligos i\xc5\xa1sivysto d\xc4\x97l vienos svarbios prie\xc5\xbeasties: \xc5\xbemon\xc4\x97s ne\xc5\xbeino savo tikrosios prigimties. D\xc4\x97l savo tikrosios prigimties ne\xc5\xbeinojimo atsiranda vadinamieji trij\xc5\xb3 r\xc5\xab\xc5\xa1i\xc5\xb3 proto nuodai: nei\xc5\xa1manymas, tro\xc5\xa1kimas bei neapykanta. Ilgainiui \xc5\xa1ie trys nuodijantys jausmai pa\xc5\xbeeid\xc5\xbeia tris svarbiausias k\xc5\xabno energijos sistemas, vadinamas lung, tripa ir badken (tris nepas). V\xc4\x97liau \xc5\xa1i\xc5\xb3 sistem\xc5\xb3 sutrikimai i\xc5\xa1sivysto \xc4\xaf lig\xc4\x85._NEWLINE_Kaip ir Ajurveda bei tradicin\xc4\x97 kin\xc5\xb3 medicina, Tibeto medicina siekia suprasti ligos prie\xc5\xbeast\xc4\xaf ir pusiausvyros sutrikimo prigimt\xc4\xaf, d\xc4\x97l kuri\xc5\xb3 \xc5\xbemogus suserga, o v\xc4\x97liau t\xc4\x85 sutrikusi\xc4\x85 pusiausvyr\xc4\x85 atstato. Tibetie\xc4\x8di\xc5\xb3 medicinoje liga diagnozuojama nuodugniai apklausiant ligon\xc4\xaf, ap\xc5\xbei\xc5\xabrint j\xc4\xaf, tikrinant lie\xc5\xbeuv\xc4\xaf, analizuojant \xc5\xa1lapim\xc4\x85 ir labai sud\xc4\x97tingu metodu tikrinant puls\xc4\x85. Visi \xc5\xa1ie dalykai suteikia daug i\xc5\xa1samios informacijos apie tikr\xc4\x85j\xc4\x85 fizin\xc4\x99, protin\xc4\x99 ir emocin\xc4\x99 paciento b\xc5\xabsen\xc4\x85. Gydytojas tada aptaria \xc4\xafvairius nat\xc5\xabralius gydymo b\xc5\xabdus, atstatan\xc4\x8dius trij\xc5\xb3 nep\xc5\xb3 harmonij\xc4\x85 ir pusiausvyr\xc4\x85._NEWLINE_Tibetie\xc4\x8di\xc5\xb3 medicina daugiausia gydo vaista\xc5\xbeol\xc4\x97mis ir j\xc5\xb3 mi\xc5\xa1iniais, ta\xc4\x8diau kai kada vartojami gyvulin\xc4\x97s kilm\xc4\x97s preparatai, brangakmeniai ir metalai. Taip pat kartais taikomos \xc4\xafvairios dietos, mank\xc5\xa1ta, tam tikr\xc5\xb3 k\xc5\xabno ta\xc5\xa1k\xc5\xb3 \xc5\xa1ildymas smilkstan\xc4\x8diomis vaista\xc5\xbeol\xc4\x97mis (moksibustija), organizmo valymas ir Tibeto akupunkt\xc5\xabra. O jeigu reikia sukelti gilesnius sveikimo procesus, rekomenduojamos \xc4\xafvairios meditacijos.'